B. Osobitná časť 
Podkladom pre vypracovanie návrhu zákona bolo objasnenie a doplnenie aplikácie globálnych modelových pravidiel Inkluzívnym rámcom OECD/G20 v dokumente Daňové výzvy vyplývajúce z digitalizácie hospodárstva – globálne modelové pravidlá proti narúšaniu základu dane (druhý pilier), balík súbežného uplatňovania (Tax Challenges Arising from the Digitalisation of the Economy – Global Anti-Base Erosion Model Rules (Pillar Two), Side-by-Side Package) zverejnenom dňa 5.1.2026[footnoteRef:1]).  [1: ) https://www.oecd.org/content/dam/oecd/en/topics/policy-sub-issues/global-minimum-tax/side-by-side-package.pdf ] 


Návrh zákona implementuje tie časti balíka súbežného uplatňovania, ktoré sú relevantné z hľadiska právnej úpravy Slovenskej republiky. V nadväznosti na prijaté administratívne usmernenia sa predlžuje obdobie uplatňovania prechodného bezpečného prístavu – výnimky z výpočtu dorovnávacej dane na základe kvalifikovanej správy podľa jednotlivých štátov (CbCR Safe Harbour) a zavádza sa nový bezpečný prístav pre kvalifikované daňové stimuly, ktorého cieľom je zabezpečiť ich jednotné posudzovanie pri uplatňovaní pravidiel globálnej minimálnej úrovne zdanenia.

Návrh zákona nepreberá časť balíka súbežného uplatňovania týkajúcu sa osobitných pravidiel pre krajiny spĺňajúce podmienky na uplatňovanie režimu Side-by-Side Safe Harbour. Podľa administratívneho usmernenia OECD sa tento bezpečný prístav neuplatňuje na účely kvalifikovanej vnútroštátnej dorovnávacej dane (QDMTT) a nemá vplyv na jej výpočet ani uplatňovanie. QDMTT sa preto naďalej uplatňuje tak ako dosiaľ, pričom zostáva zachované aj jej zohľadnenie na účely globálnych modelových pravidiel. Z uvedeného dôvodu nie je v SR potrebné preberať do zákona osobitné pravidlá pre tento účel.

Čl. I
K bodom 1 až 4, 6 a 7 -  § 2 písm. bt), § 17 ods. 1 a 2, § 32d, § 42 ods. 2 a 3 

Úprava v uvedených ustanoveniach vychádza z časti 4. dokumentu „Daňové výzvy vyplývajúce z digitalizácie hospodárstva – globálne modelové pravidlá proti narúšaniu základu dane (druhý pilier), balík súbežného uplatňovania“. 

K § 2 písm. bt) 
Navrhovaným ustanovením sa zavádza definícia kvalifikovaného daňového stimulu (Qualified Tax Incentive – QTI). Cieľom je identifikovať také daňové stimuly, ktoré sú založené na reálnej ekonomickej činnosti a ktoré môžu byť zohľadnené pri výpočte efektívnej sadzby dane.
Kvalifikovaným daňovým stimulom je všeobecne dostupný daňový stimul, ktorého výška je priamo viazaná na ekonomickú činnosť realizovanú na území Slovenskej republiky, a to buď vo forme nákladov (výdavkov), alebo produkcie. 
Kvalifikovaný daňový stimul musí byť všeobecne dostupný, t. j. nesmie byť obmedzený len na úzky okruh subjektov, najmä na základe ich veľkosti alebo príslušnosti k nadnárodnej skupine alebo veľkej vnútroštátnej skupine. Zároveň sa vyžaduje, aby nárok na stimul vyplýval zo zákonom stanovených podmienok a nebol založený na individuálnom rozhodnutí orgánu verejnej moci nad rámec týchto podmienok. Uvedené je definované v odseku 8.3 Komentára k článku 9.1.2 Modelových pravidiel OECD a zahŕňa akúkoľvek dohodu, rozhodnutie, dekrét, grant alebo podobné opatrenie medzi nadnárodnou skupinou alebo veľkou vnútroštátnou skupinou a vládou. Stimul vzniká nezávisle od vládneho opatrenia, ak žiadny kľúčový aspekt stimulu nezávisí na rozhodovaní (diskrečnej právomoci) vlády. Naopak, stimul sa nemá považovať za nekvalifikovaný len preto, že poskytnutie stimulu vyžaduje rozhodnutie alebo potvrdenie, že daňovník splnil alebo je povinný splniť zverejnené či zákonné kritériá stimulu.
Definícia sa uplatňuje na daňové stimuly, ktoré majú vplyv na zníženie daňovej povinnosti z daní zahrnutých na účely dorovnávacej dane. Naopak, nevzťahuje sa na stimuly viazané na dane, ktoré sa na účely dorovnávacej dane nezohľadňujú, ani na stimuly súvisiace s príjmami, ktoré sú z oprávneného príjmu vylúčené. Rovnako sa za kvalifikovaný daňový stimul nepovažujú dotácie, granty alebo iné priame finančné plnenia, aj keď súvisia s nákladmi (výdavkami) daňovníka. 
Daňové stimuly viazané na vynaložené náklady (výdavky) predstavujú stimuly, pri ktorých výška daňového zvýhodnenia vychádza z nákladov vynaložených daňovníkom. Ich ekonomickým účinkom je zníženie nákladov na realizáciu určitej činnosti, čím sa podporujú investície, ktoré by sa bez takejto podpory nemuseli uskutočniť. V praxi ide najmä o stimuly podporujúce výskum a vývoj, zvyšovanie produktivity alebo environmentálne opatrenia.
Tieto stimuly môžu mať rôzne formy, napríklad daňové zápočty, superodpočty alebo oslobodenia od dane. Forma stimulu nie je rozhodujúca; podstatné je, aby jeho výška bola priamo odvodená od vynaložených nákladov (výdavkov). Za kvalifikovaný daňový stimul sa môže považovať aj oslobodenie príjmu, len ak sa výška oslobodeného príjmu vypočítava priamo s prepojením na vynaložené náklady.
Daňové odpočty na kapitálové výdavky, ktoré vedú k dočasným rozdielom, nespadajú do definície kvalifikovaného daňového stimulu. Rovnako ani stimul, ktorý zrýchľuje štandardný harmonogram odpočtu kapitálových výdavkov ako napríklad pri jednorazovom zahrnutí majetku do nákladov, nepatrí do rozsahu týchto pravidiel. Dôvodom je, že mechanizmy odložených daní opísané v Modelových pravidlách OECD už riešia tieto časové rozdiely a zabraňujú tomu, aby takéto stimuly viedli k vzniku daňovej povinnosti z titulu dorovnávacej dane. Avšak, ak tieto stimuly zahŕňajú aj superodpočty alebo zvýšené odpočty, ktoré vedú k oslobodeniu príjmov presahujúcich výšku pôvodnej investície alebo nákladov (výdavkov), nadmerná suma predstavuje trvalý rozdiel obdobne ako daňový zápočet alebo odpočet a môže sa považovať za daňový stimul viazaný na vynaložené náklady podľa týchto pravidiel.
Ak výška daňového zvýhodnenia plynúceho z čerpania stimulu presahuje výšku nákladov, (na základe ktorých sa vypočítala výška stimulu), definícia kvalifikovaného daňového stimulu takýto daňový stimul viazaný na vynaložené náklady nepokrýva. Pri takomto posudzovaní sa príslušný daňový stimul posudzuje spolu so všetkými ostatnými daňovými stimulmi poskytnutými v súvislosti s tými istými nákladmi. Daňové stimuly viazané na vynaložené náklady (výdavky) by mali byť navrhnuté tak, aby poskytovali cielene podporu iba na časť vynaložených nákladov, s cieľom podporiť investície, ktoré by sa inak bez štátnej podpory neuskutočnili.
Definícia kvalifikovaného daňového stimulu zahŕňa aj stimuly, ktoré môžu byť navrhnuté na podporu určitej činnosti, ale nemusia byť priamo viazané na vynaložené náklady. Daňové stimuly viazané na produkciu predstavujú stimuly, ktorých výška sa odvíja od objemu produkcie, napríklad počtu vyrobených jednotiek hmotného majetku alebo obdobného merateľného výstupu. Takéto stimuly sú vo všeobecnosti poskytované vo forme daňového zápočtu a zvyčajne sa výška daňovej úľavy vypočítava podľa množstva definovaného výstupu vyprodukovaného daňovníkom (napr. výrobky alebo čistá energia). Hoci sú tieto stimuly viazané na objem výstupov z hospodárskej činnosti (na rozdiel od daňových stimulov viazaných na náklady (výdavky), ktoré vychádzajú z nákladov vynaložených na túto činnosť), konceptuálne sú podobné stimulom založených na nákladoch, pretože výška stimulu je priamo odvodená od úrovne hospodárskej činnosti alebo investície. Kľúčový rozdiel spočíva v tom, že zatiaľ čo daňové stimuly viazané na vynaložené náklady (výdavky) poskytujú úľavu úmernú vynaloženým nákladom, daňové stimuly viazané na produkciu odmeňujú produkciu, a to poskytnutím daňovej úľavy úmernej vyprodukovanému výstupu. Tieto stimuly sa často používajú ako náhrada daňových stimulov viazaných na náklady tam, kde je náročné spoľahlivo definovať a merať náklady na vstupy do hospodárskej činnosti (napr. náklady na zlepšenie efektivity výrobného procesu). Definícia však obsahuje obmedzenia, ktoré zaisťujú, aby sa tieto stimuly považovali za kvalifikované iba vtedy, ak je výška stimulov priamo odvodená od úrovne hospodárskej činnosti v Slovenskej republike. Daňový stimul viazaný na výrobu/produkciu sa považuje za kvalifikovaný iba vtedy, ak sa výška stimulu vypočítava na základe množstva/objemu výroby hmotného majetku. Naopak, stimul viazaný na príjmy (napr. vo forme patent boxu) sa nepovažuje za kvalifikovaný.
Definícia kvalifikovaného daňového stimulu vyžaduje, aby sa výška stimulu vypočítala na základe vynaložených nákladov alebo vyprodukovaného výstupu v čase, keď sa výška stimulu určuje.
Uvedené má zabezpečiť, aby sa stimuly považovali za kvalifikované len vtedy, keď ich výška vychádza zo skutočnej hospodárskej činnosti alebo skutočne vynaložených nákladov na investície. Následne vylučuje kvalifikovanosť stimulov v prípadoch, keď sa výška stimulu vypočítava vo vzťahu k nákladom alebo produkcii, ktoré boli realizované ešte pred nadobudnutím účinnosti stimulu, alebo keď sa výška stimulu určuje na základe záväzku k vynaloženiu nákladov alebo k vyprodukovaniu určitého objemu výstupov v budúcnosti, pričom v čase určenia výšky stimulu ešte nedošlo k skutočnému vynaloženiu nákladov ani k produkcii. Administratívny postup, v rámci ktorého príslušný orgán vopred potvrdí, že projekt spĺňa podmienky oprávnenosti na získanie stimulu (vrátane prípadného odhadovaného maximálneho objemu stimulu na základe odhadovaných budúcich nákladov) ešte pred vznikom týchto nákladov, nebráni tomu, aby sa takýto stimul považoval za kvalifikovaný za predpokladu, že konečná výška stimulu je definitívne určená až v okamihu, keď boli predmetné náklady skutočne vynaložené.
Náklady však nemusia byť vynaložené v tom istom účtovnom období, v ktorom bola určená výška stimulu. V dôsledku toho by stimul spĺňal podmienky kvalifikovanosti, ak by sa vypočítal na základe nákladov vynaložených v súvislosti s obstaraním majetku, a to aj v prípade, ak ide o neodpisovaný majetok alebo ak by sa majetok začal odpisovať až v neskoršom období. Podobne by stimul spĺňal túto požiadavku aj v prípade, ak by sa vypočítal na základe odpisov vykázaných v danom účtovnom období vo vzťahu k majetku obstaranému v predchádzajúcom účtovnom období. Stimul bude spĺňať túto požiadavku aj vtedy, ak sa vypočíta na základe nákladov vynaložených v predchádzajúcich účtovných obdobiach (s výnimkou prípadov, keď boli tieto náklady vynaložené pred nadobudnutím účinnosti stimulu). Tento prístup odráža skutočnosť, že niektoré daňové stimuly viazané na ekonomickú podstatu sa poskytujú až po momente vzniku nákladov súvisiacich s oprávnenými projektmi, aby sa zabezpečilo splnenie podmienok, ktoré sú s poskytnutím stimulu spojené. Rovnako aj daňový stimul viazaný na produkciu môže spĺňať túto požiadavku, ak sa poskytuje vo vzťahu k produkcii zrealizovanej v predchádzajúcom účtovnom období. Napríklad, niektoré produkčne orientované daňové stimuly sa poskytujú v období, v ktorom sa jednotky produkcie predajú, pretože to umožňuje účinnejší prehľad o čerpaní stimulu. Uvedené neznamená, že stimul musí byť využitý v tom istom účtovnom období, v ktorom bol vypočítaný, aby sa považoval za kvalifikovaný. V dôsledku toho stimul, ktorý sa využije až v účtovnom období nasledujúcom po účtovnom období, v ktorom došlo k vzniku nákladov alebo k realizácii produkcie, sa bude stále považovať za kvalifikovaný stimul. Stimuly spĺňajú požiadavku aj vtedy, ak sa vypočítajú na základe nákladov vynaložených v predchádzajúcich účtovných obdobiach (okrem prípadov, keď vznik takýchto nákladov predchádzal účinnosti stimulu).

K § 32d

K ods. 1
Navrhované ustanovenie zavádza výnimku pre daňové stimuly viazané na ekonomickú podstatu (tzv. substance based tax incentives - SBTI), ktorá na základe rozhodnutia podávajúceho subjektu vedie k zníženiu tej časti dorovnávacej dane, ktorá by inak bola priraditeľná k využitiu kvalifikovaných daňových stimulov.
Uvedený mechanizmus vychádza z predpokladu, že daňové stimuly poskytované v súvislosti so skutočnými ekonomickými aktivitami v Slovenskej republike sú menej náchylné na riziká narúšania základu dane a presunu ziskov (BEPS), a preto je menej pravdepodobné, že budú generovať riziká, ktoré má režim globálnej minimálnej úrovne zdanenia za cieľ riešiť.
Tieto úpravy sa vykonávajú až po výpočte upravených zahrnutých daní a oprávneného príjmu. 

K ods. 2 až 3 
Navrhovaná úprava ustanovuje základný mechanizmus uplatnenia výnimky pre daňové stimuly viazané na ekonomickú podstatu na úrovni štátu.
Dorovnávacia daň zodpovedajúca kvalifikovaným daňovým stimulom sa určí ako rozdiel medzi dorovnávacou daňou za Slovenskú republiku vypočítanou pri uplatnení postupu podľa odseku 4 a dorovnávacou daňou, ktorá by sa vypočítala za Slovenskú republiku, ak by sa rozhodnutie podľa odseku 1 neuplatnilo.
Kvalifikované daňové stimuly sa nezahŕňajú do oprávneného príjmu, ale zahŕňajú sa do výpočtu ako položka zvyšujúca upravené zahrnuté dane.
Výška tejto úpravy sa obmedzuje na nižšiu z týchto hodnôt:
· suma kvalifikovaných daňových stimulov uplatnených v príslušnom účtovnom období; alebo 
· limit ekonomickej podstaty. 
Tým sa zabezpečuje, že zvýšenie upravených zahrnutých daní je priamo úmerné rozsahu ekonomickej aktivity v danom štáte.

K ods. 4
Pod sumou kvalifikovaného daňového stimulu uplatneného v účtovnom období sa rozumie:
Písm. a) zníženie zahrnutej dane v účtovnom období v dôsledku uplatnenia daňového zápočtu.
Ak je kvalifikovaný daňový stimul vo forme daňového zápočtu, suma kvalifikovaných daňových stimulov uplatnených v účtovnom období sa rovná sume daňového zápočtu, ktorá bola v danom období uplatnená na zníženie zahrnutých daní. Napríklad, ak je daňová povinnosť z titulu dane z príjmov právnických osôb pred uplatnením daňových zápočtov v sume 100 a po uplatnení daňových zápočtov sa zníži na 40, suma kvalifikovaných daňových stimulov uplatnených v účtovnom období bude v sume 60. Ak daňovník zároveň uplatní ďalší daňový zápočet v sume 20, ktorý je kvalifikovaným daňovým stimulom a ktorý bol prenesený z predchádzajúceho účtovného obdobia, suma kvalifikovaných daňových stimulov uplatnených v účtovnom období bude v sume 80, (t. j. nárok na daňový zápočet vo výške 60, ktorý vznikol a bol uplatnený v bežnom účtovnom období, a zápočet vo výške 20 prenesený z predchádzajúceho  účtovného obdobia). V takom prípade sa úpravy týkajúce sa kvalifikovaných daňových stimulov uplatnia až po aplikácii § 18 ods. 5 písm. e) zákona. V dôsledku toho sa odložené daňové náklady, ktoré sú priraditeľné k sume zúčtovanej odloženej daňovej pohľadávky, budú naďalej vylučovať, keď sa uplatní daňový zápočet prenesený z predchádzajúceho účtovného obdobia, pričom následne môže dôjsť k samostatnej úprave o kvalifikovaný daňový stimul, ktorou sa zvýšia upravené zahrnuté dane. 

Písm. b) suma zvýšeného odpočtu výdavkov (nákladov) alebo superodpočtu výdavkov (nákladov) uplatneného v účtovnom období vynásobená sadzbou dane podľa osobitného predpisu – zákona o dani z príjmov a písm. c) suma príjmov priraditeľných k oprávneným výdavkom (nákladom), ktoré sú oslobodené od dane, vynásobená sadzbou dane podľa osobitného predpisu. 
Keďže úprava o kvalifikovaný daňový stimul sa vykoná zvýšením upravených zahrnutých daní, sumu prislúchajúcu superodpočtu, zvýšenému odpočtu alebo oslobodenia od dane je potrebné vyjadriť v ich daňovej hodnote. Tá sa rovná dodatočnému daňovému odpočtu (spravidla ide o rozdiel medzi uplatneným odpočtom a vynaloženými nákladmi, avšak môže ísť aj o celú sumu odpočtu, ak by vynaložené náklady inak neboli podľa vnútroštátnych daňových predpisov daňovo uznateľné) alebo sume príjmov oslobodených od dane, vynásobenej sadzbou dane z príjmov. Napríklad, ak daňový stimul umožňuje 150%-ný odpočet nákladov, hodnota superodpočtu (t. j. dodatočného daňového odpočtu) sa rovná 50% nákladov vynásobených sadzbou dane z príjmov. Podobne, ak sú príjmy prostredníctvom daňového stimulu oslobodené od dane vo výške 50% vynaložených nákladov, celková výška oslobodenia od dane sa rovná sume príjmov oslobodených od dane vynásobenej sadzbou dane z príjmov.
Suma superodpočtu, zvýšeného odpočtu alebo oslobodenia od dane, ktorá sa považuje za uplatnenú v účtovnom období, sa rovná daňovej hodnote superodpočtu, zvýšeného odpočtu alebo oslobodenia od dane, ktoré boli uplatnené. Superodpočet, zvýšený odpočet alebo oslobodenie od dane sa považuje za uplatnený vtedy, keď je zahrnutý do výpočtu zahrnutých daní. 
V čase prípravy tohto zákona by v podmienkach Slovenskej republiky podľa písm. b) išlo o daňové stimuly podľa § 30c a 30e zákona o dani z príjmov. 
Príklad: Daňovník má nárok na 300%-ný odpočet nákladov (t. j. 200%-ný superodpočet navyše k odpočtu vynaložených nákladov) a jeho kvalifikované náklady sú v sume 1000. Jeho zisk alebo strata z finančného účtovníctva je v sume 2000 (tvorený inými príjmami v sume 3000 znížené o kvalifikované náklady v sume 1000). Kvalifikovaný daňový stimul poskytuje daňovníkovi dodatočný daňový odpočet v sume 2000, ktorý znižuje jeho základ dane na nulu. Kvalifikovaný daňový stimul uplatnený v danom účtovnom období sa rovná odpočtu v sume 2000 vynásobeného sadzbou dane z príjmov.
Môže nastať situácia, že superodpočet alebo oslobodenie od dane spôsobí, že daňovník v danom období vykáže daňovú stratu. Napríklad, ak by sa účtovný zisk alebo strata z finančného účtovníctva v uvedenom príklade znížil na sumu 1000, daňovník by vykázal daňovú stratu v sume 1000. V takom prípade daňovník čerpá zvýhodnenie plynúce z kvalifikovaného daňového stimulu v plnom rozsahu až vtedy, keď sa táto daňová strata odpočíta zo základu dane v nasledujúcom účtovnom období. Napriek tomu sa úprava zahrnutých daní o kvalifikovaný daňový stimul vykoná už v účtovnom období, v ktorom sa superodpočet alebo oslobodenie od dane uplatní (t. j. v účtovnom období, v ktorom vznikla daňová strata). Táto úprava o kvalifikovaný daňový stimul zvýši upravené zahrnuté dane v príslušnom účtovnom období, čím sa zníži výška prípadnej dodatočnej dorovnávacej dane alebo nadmerného záporného nákladu na daň (Excess Negative Tax Carry Forward) podľa § 17 ods. 3 a 4 alebo podľa § 22 ods. 3 tohto zákona, ktorých vznik by sa za týchto okolností očakával v dôsledku vykázania odloženej daňovej pohľadávky. Keďže sa suma dodatočnej dorovnávacej dane podľa § 17 ods. 3 alebo suma nadmernej zápornej dane zníži, tento prístup poskytne nadnárodným skupinám podnikov výhodu v neskorších účtovných obdobiach, keď sa daňová strata odpočíta, pretože zúčtovanie odloženej daňovej pohľadávky nebude v rovnakom rozsahu kompenzované znížením zahrnutých daní v dôsledku nadmerného záporného nákladu na daň.
Príklad výpočtu pre superodpočet, zvýšený odpočet alebo oslobodenie od dane:
Štát A uplatňuje sadzbu dane z príjmov právnických osôb vo výške 15%. Tento štát poskytne superodpočet, ktorý spĺňa podmienky kvalifikovaného daňového stimulu. V tomto príklade sa pre zjednodušenie nezohľadňuje vylúčenie príjmov na základe ekonomickej podstaty podľa § 23 zákona a predpokladá sa, že limit ekonomickej podstaty je vyšší ako hodnota daňového zvýhodnenia vyplývajúceho zo superodpočtu.
Nadnárodná skupina podnikov dosahuje v 1. účtovnom období zisk alebo stratu z finančného účtovníctva v sume 1000. Zdaniteľné príjmy (pred uplatnením superodpočtu) sú tiež v sume 1000. Dodatočný superodpočet je v sume 1500. Nadnárodná skupina preto v danom štáte nevykazuje žiadny výsledok hospodárenia pred zdanením a v tomto účtovnom období nemá žiadne zahrnuté dane. Vzniká jej daňová strata v sume 500, ktorú možno preniesť do budúcich období na zníženie daňovej povinnosti, a preto zaznamená na finančných účtoch odloženú daňovú pohľadávku v sume 75. V dôsledku toho sú upravené zahrnuté dane v 1. účtovnom období v sume –75.
V 2. účtovnom období dosahuje nadnárodná skupina v štáte A čistý oprávnený príjem v sume 500. Od tohto príjmu odpočíta daňovú stratu z predchádzajúceho  účtovného obdobia, a preto jej v bežnom účtovnom období nevznikne žiadna daňová povinnosť z titulu dane z príjmov právnických osôb. Odložená daňová pohľadávka súvisiaca so stratou sa zúčtuje, čím sa upravené zahrnuté dane zvýšia o sumu 75.
Ak by sa rozhodnutie o uplatnení výnimky pre daňové stimuly viazané na ekonomickú podstatu neprijalo, nadnárodná skupina by zaplatila dorovnávaciu daň v sume 150 (vypočítanú ako čistý oprávnený príjem v sume 1000 × sadzba dorovnávacej dane vo výške 15%). Zároveň by vznikol nadmerný záporný náklad na daň v sume 75. V 2. účtovnom období by sa teda upravené zahrnuté dane v sume 75 znížili o nadmerný záporný náklad na daň v sume 75 a nadnárodnej skupine by tak vznikla daňová povinnosť z titulu dorovnávacej dane v sume 75 (čistý oprávnený príjem v sume 500 × sadzba dorovnávacej dane vo výške 15%). Celková dorovnávacia daň za obe účtovné obdobia by preto predstavovala sumu 225 a daňová hodnota superodpočtu by bola úplne neutralizovaná prostredníctvom dorovnávacej dane.

Nadnárodná skupina preto prijme rozhodnutie o uplatnení výnimky pre daňové stimuly viazané na ekonomickú podstatu. Efektívna sadzba dane za 1. účtovné obdobie sa preto prepočíta v súlade s podmienkami zaobchádzania s kvalifikovanými daňovými stimulmi v rámci tejto výnimky. Keďže superodpočet sa považuje za položku znižujúcu zahrnuté dane, úprava zahrnutých daní o kvalifikovaný daňový stimul sa pri výpočte efektívnej sadzby dane vykoná v čitateli. Upravené zahrnuté dane sa preto zvýšia o sumu superodpočtu uplatneného v 1. účtovnom období. Táto suma predstavuje sumu 225, ktorá sa vypočíta ako dodatočný odpočet v sume 1500 × sadzba dane z príjmov vo výške 15%.
Upravené zahrnuté dane sú teda v sume 150 (–75 + 225) a upravená efektívna sadzba dane je 15% (150/1000). V 1. účtovnom období preto nevzniká daňová povinnosť z titulu dorovnávacej dane. Rovnako nevzniká ani nadmerný záporný náklad na daň. V dôsledku toho sa upravené zahrnuté dane v 2. účtovnom období neznížia a budú v sume 75 (v dôsledku zúčtovania odloženej daňovej pohľadávky súvisiacej s odpočtom daňovej straty). Efektívna sadzba dane v 2. účtovnom období je preto tiež 15% (75/500) a nevzniká daňová povinnosť z titulu dorovnávacej dane.

Pri uplatnení preferenčnej sadzby dane podľa písm. c) sa suma príjmu priraditeľného k oprávneným nákladom (výdavkom) vynásobí rozdielom medzi zákonnou sadzbou dane z príjmov a preferenčnou sadzbou dane z príjmov.
Definícia kvalifikovaných daňových stimulov zahŕňa aj určité daňové stimuly, pre ktoré sa poskytuje preferenčná sadzba dane, ak sa pri týchto stimuloch vypočítava uznaný príjem na základe časti vynaložených nákladov. Výška stimulov musí byť tiež vyjadrená  na základe ich daňovej hodnoty, aby bolo možné určiť úpravu zahrnutých daní o tieto kvalifikované daňové stimuly. Uvedené sa vypočíta ako úhrn príjmov podliehajúcich preferenčnej sadzbe dane vynásobený rozdielom medzi zákonnou a preferenčnou sadzbou dane.

Príklad: Štát uplatňuje zákonnú sadzbu dane z príjmov vo výške 20% a poskytuje daňový stimul vo forme preferenčnej sadzby dane vo výške 15%. Príjmy, na ktoré sa uplatní preferenčná sadzba dane, sú vypočítané ako percentuálny podiel z kvalifikovaných nákladov a predstavujú sumu 2000. Hodnota kvalifikovaného daňového stimulu sa určí ako:
2000 × (20% – 15%) = 100 
Táto suma predstavuje hodnotu, o ktorú sa zvyšujú upravené zahrnuté dane pri uplatnení výnimky pre daňové stimuly viazané na ekonomickú podstatu.

K ods. 5
Navrhuje sa zaviesť limit viazaný na ekonomickú podstatu, ktorý obmedzuje výšku úpravy upravených zahrnutých daní z titulu kvalifikovaných daňových stimulov.
Účelom tohto limitu je zabezpečiť, aby zvýhodnené zaobchádzanie s kvalifikovanými daňovými stimulmi bolo viazané na úroveň ekonomickej podstaty nadnárodnej skupiny v danom štáte. Tým sa predchádza situáciám, v ktorých by kvalifikované daňové stimuly neboli prepojené so skutočnou ekonomickou činnosťou.
Limit vychádza z obdobných princípov ako vylúčenie príjmov na základe ekonomickej podstaty podľa § 23 zákona. Použitie obdobných vstupných veličín znižuje administratívnu náročnosť a zabezpečuje konzistentnosť pri aplikácii zákona.
Zároveň sa zavádza určitá flexibilita vo výpočte limitu, ktorá zohľadňuje rozdiely medzi odvetviami, najmä pokiaľ ide o intenzitu využívania práce a hmotného majetku.

Existujú dva spôsoby výpočtu limitu ekonomickej podstaty:
a) 5,5% zo sumy vyššej z
1. uznaných mzdových nákladov na uznaných zamestnancov podľa § 23, ktorí vykonávajú činnosti pre nadnárodnú skupinu podnikov alebo veľkú vnútroštátnu skupinu v Slovenskej republike, vrátane mzdových nákladov, ktoré sú kapitalizované a zahrnuté v účtovnej hodnote uznaného hmotného majetku, alebo 
2. odpisov, opotrebenia a zníženia hodnoty uznaného hmotného majetku vykázaných vo finančnom účtovníctve v súvislosti s týmto majetkom v Slovenskej republike za účtovné obdobie.

Táto metóda používa odpisy namiesto účtovnej hodnoty, pretože sa očakáva, že poskytne stabilnejšie a konzistentnejšie určenie ekonomickej podstaty v priebehu času a zníži volatilitu úrovne limitu ekonomickej podstaty. Metóda zohľadňuje vyššiu hodnotu mzdových nákladov alebo odpisov, aby limit poskytoval primerané určenie ekonomickej podstaty vzhľadom na stimuly, ktoré sú buď prevažne mzdové alebo majetkové. Podľa tejto metódy oprávnené mzdové náklady zahŕňajú aj mzdové náklady, ktoré sú kapitalizované a zahrnuté do účtovnej hodnoty uznaného hmotného majetku (t. j. mzdové náklady, ktoré sú vyňaté pri vylúčení príjmov na základe ekonomickej podstaty podľa § 23 zákona). Tieto náklady nie je potrebné vyňať z uznaných mzdových nákladov, aby sa zabránilo dvojitému započítaniu, pretože táto metóda výpočtu limitu ekonomickej podstaty je založená buď na mzdách, alebo na hmotnom majetku. Prvá metóda sa uplatňuje, pokiaľ nadnárodná skupina neprijme päťročné rozhodnutie na využitie alternatívnej metódy uvedenej v tomto odseku.  

b) 1% z účtovnej hodnoty uznaného hmotného majetku v Slovenskej republike okrem pozemkov a iného neodpisovaného hmotného majetku, ak podávajúci subjekt prijme rozhodnutie podľa § 42 ods. 2 zákona.

Táto metóda je založená na účtovnej hodnote uznaného hmotného majetku okrem pozemkov a iného neodpisovaného majetku a je navrhnutá tak, aby poskytla primerané určenie ekonomickej podstaty vzhľadom na daňové stimuly poskytované na počiatočné kapitálové výdavky na majetok. Druhá metóda zvyčajne poskytuje väčšiu úľavu v počiatočných účtovných obdobiach životnosti majetku, keď je účtovná hodnota vyššia, a tak lepšie zosúlaďuje obdobia, v ktorých sa čerpajú výhody plynúce z daňového stimulu.

K ods. 6 
Ak podávajúci subjekt zruší rozhodnutie podľa odseku 5 písm. b), odpisy, opotrebenie a zníženie hodnoty uznaného hmotného majetku, ktorého účtovná hodnota bola zahrnutá do výpočtu podľa odseku 5 písm. b) v predchádzajúcom účtovnom období, v ktorom sa uplatnil limit ekonomickej podstaty, sa pri uplatňovaní odseku 5 písm. a) nezohľadnia.
Tým sa zabraňuje, aby nadnárodná skupina využila druhú metódu na začiatku životnosti majetku a potom prešla na prvú metódu, keď sa účtovná hodnota majetku zníži v dôsledku odpisovania, opotrebenia alebo zníženia hodnoty.

K ods. 7 
Osobitne sa upravuje možnosť, aby sa za kvalifikovaný daňový stimul považoval aj kvalifikovaný refundovateľný daňový zápočet alebo obchodovateľný prevoditeľný daňový zápočet, ak spĺňa podmienky ustanovené pre kvalifikovaný daňový stimul.
Navrhované ustanovenie upravuje vzťah medzi kvalifikovanými refundovateľnými daňovými zápočtami alebo obchodovateľnými prevoditeľnými daňovými zápočtami a ich možným zaobchádzaním ako s kvalifikovanými daňovými stimulmi na základe ročného rozhodnutia podávajúceho subjektu.
V prípade uplatnenia takéhoto rozhodnutia podávajúceho subjektu sa príslušná časť refundovateľných daňových zápočtov alebo obchodovateľných prevoditeľných daňových zápočtov a zaobchádzania s nimi ako s kvalifikovanými daňovými stimulmi vylučuje z oprávneného príjmu a zároveň sa zohľadňuje ako zníženie upravených zahrnutých daní, pričom sa následne aplikuje mechanizmus zvýšenia zahrnutých daní podľa výnimky pre kvalifikovaný daňový stimul (úpravy podľa § 17 zákona). 
Tým sa zabezpečuje, že rovnaká suma daňového stimulu nie je zohľadnená duplicitne v dvoch rôznych častiach výpočtu. Zároveň sa zabezpečuje, že celkový efekt úpravy je obmedzený výškou limitu ekonomickej podstaty. 

Príklad: Nadnárodná skupina dosahuje v štáte A výsledok hospodárenia pred zdanením v sume 10000. Nadnárodnej skupine vznikol kvalifikovaný refundovateľný daňový zápočet v sume 1000, ktorý spĺňa podmienky definície kvalifikovaného daňového stimulu. Daňová povinnosť z titulu dane z príjmov právnických osôb nadnárodnej skupiny je pred uplatnením zápočtu v sume 1500. Sadzba dane z príjmov je vo výške 15%. Limit ekonomickej podstaty je v sume 1100.

Stav pred uplatnením rozhodnutia podľa § 39d ods. 7:
	Krok
	Položka
	Výpočet
	Výsledok

	1.
	Oprávnený príjem
	10 000 + 1 000
	11 000

	2.
	Splatná daň
	
	1 500

	3.
	Kvalifikovaný refundovateľný daňový zápočet
	
	1 000

	4.
	Upravené zahrnuté dane
	
	1 500

	5.
	Efektívna sadzba dane
	1 500/ 11 000
	13,64 %



Stav po uplatnení rozhodnutia podľa § 39d ods. 7:
	Krok
	Položka
	Výpočet
	Výsledok

	1.
	Limit ekonomickej podstaty
	
	1 000

	2.
	Úprava oprávneného príjmu
	11 000 – 1 000
	10 000

	3.
	Zvýšenie upravených zahrnutých daní
	1 500 + 1 000
	2 500

	4.
	Efektívna sadzba dane
	2 500 / 10 000
	25 %



Uplatnením rozhodnutia sa efektívna sadzba dane zvýši nad minimálnu úroveň 15% a znižuje sa alebo sa úplne eliminuje daňová povinnosť z titulu dorovnávacej dane. 

V prípade, že nadnárodnej skupine vznikol kvalifikovaný refundovateľný daňový zápočet a súčasne iný daňový zápočet (napr. nekvalifikovaný refundovateľný alebo nerefundovateľný daňový zápočet) spĺňajúci podmienky definície kvalifikovaného daňového stimulu podľa § 32d ods. 4 zákona, môže pri výpočte dorovnávacej dane uplatniť oba tieto nástroje súbežne v súlade s pravidlami pre príslušné typy stimulov.

K bodu 5 - § 40 ods. 5 a 6
Ustanovenie § 40 ods. 5 zavádza pravidlo, podľa ktorého v prípade zániku daňovníka bez právneho nástupcu prechádza povinnosť podať daňové priznanie a zaplatiť daň na daňovníka, ktorý je súčasťou tej istej nadnárodnej skupiny podnikov alebo veľkej vnútroštátnej skupiny a ktorého na tento účel poveria ostatní daňovníci tejto skupiny.
Rovnako ako v prípade plnenia oznamovacej povinnosti podľa § 39 ods. 4 zákona sa umožňuje, aby členovia skupiny poverili jedného z daňovníkov tejto skupiny plnením povinností voči správcovi dane. Takéto poverenie zohľadňuje vnútorné organizačné usporiadanie skupiny a umožňuje efektívne a administratívne menej zaťažujúce splnenie zákonnej povinnosti. Zároveň vychádza zo skutočnosti, že členovia skupiny majú podľa § 39 ods. 8 zákona povinnosť poskytovať si navzájom informácie potrebné na výpočet dorovnávacej dane v Slovenskej republike, a preto disponujú relevantnými informáciami potrebnými na splnenie povinností zaniknutého daňovníka.
Zároveň sa explicitne ustanovuje, že ak nie je poverený žiaden daňovník príslušnej skupiny, zodpovedajú za splnenie povinností všetci daňovníci tejto skupiny spoločne a nerozdielne, a preto správca dane môže požadovať splnenie povinností od ktoréhokoľvek z nich.
Povinnosti prechádzajú na hlavný materský subjekt až v prípade, ak neexistuje daňovník, ktorý je súčasťou tej istej skupiny, ktorej súčasťou bol daňovník, ktorý zanikol bez právneho nástupcu.
Takýto prístup reflektuje ekonomickú realitu fungovania skupín podnikov, kde ostatní členovia príslušnej skupiny, resp. hlavný materský subjekt, majú vzhľadom na svoje postavenie v skupine prístup k relevantným informáciám potrebným na splnenie daňových povinností zaniknutého daňovníka.
V prípade, ak bol zaniknutý daňovník subjektom pridruženým k spoločnému podniku, povinnosť prechádza na spoločný podnik.
Ustanovenie § 40 ods. 6 zavádza rovnaké pravidlá, ktoré sa uplatnia aj pri zabezpečení plnenia oznamovacej povinnosti podľa § 39 zákona v prípade zániku daňovníka bez právneho nástupcu a nepoverenia miestne určeného subjektu podľa § 39 ods. 4 zákona.
Aby nedochádzalo k duplicitnému plneniu povinností, ak daňovník pred svojím zánikom splnil niektorú z uvedených povinností (napr. podal daňové priznanie, splnil oznamovaciu povinnosť podľa § 39, ale nezaplatil dorovnávaciu daň), dochádza k prechodu len tej povinnosti, ktorá nebola splnená, t. j. povinnosti zaplatiť dorovnávaciu daň.

Príklad č. 1 – Poverený daňovník v rámci skupiny [§ 40 ods. 6 písm. a)]
Daňovník (Spoločnosť A, s. r. o.) bol súčasťou nadnárodnej skupiny podnikov.
K 1. 7. 2027 daňovník zanikol bez právneho nástupcu výmazom z obchodného registra po likvidácii.
Za zdaňovacie obdobia rokov 2026 a 2027 nepodal daňové priznanie k dorovnávacej dani a nezaplatil daň.
Ostatní daňovníci patriaci do tej istej skupiny poverili spoločnosť B, s. r. o., aby za zaniknutú spoločnosť A, s. r. o. splnila povinnosti podať daňové priznanie a zaplatiť daň.
Záver:
Za zdaňovacie obdobia rokov 2026 a 2027 je povinná podať daňové priznanie a zaplatiť dorovnávaciu daň spoločnosť B, s. r. o.

Príklad č. 2 – Nepoverenie žiadneho daňovníka [§ 40 ods. 6 písm. a)]
Daňovník (Spoločnosť A, s. r. o.) bol súčasťou nadnárodnej skupiny podnikov.

K 1. 7. 2027 daňovník zanikol bez právneho nástupcu výmazom z obchodného registra po likvidácii.
Za zdaňovacie obdobia rokov 2026 a 2027 nepodal daňové priznanie k dorovnávacej dani a nezaplatil daň.
Daňovníci patriaci do tej istej nadnárodnej skupiny nepoverili na splnenie povinností podať daňové priznanie a zaplatiť daň žiadneho daňovníka.
Záver:
Za zdaňovacie obdobia rokov 2026 a 2027 za splnenie povinnosti podať daňové priznanie a zaplatiť daň zodpovedajú všetci daňovníci tejto skupiny spoločne a nerozdielne. Správca dane môže požadovať splnenie povinností od ktoréhokoľvek z nich.

Príklad č. 3 – Povinnosť hlavného materského subjektu [§ 40 ods. 6 písm. b)]
Daňovník (Spoločnosť A, s. r. o.) bol súčasťou nadnárodnej skupiny podnikov a bol jediným daňovníkom tejto nadnárodnej skupiny v Slovenskej republike. Preto neexistuje daňovník, na ktorého by bolo možné preniesť povinnosť podľa § 40 ods. 6 písm. a).
K 1. 7. 2027 daňovník (Spoločnosť A, s. r. o.) zanikol bez právneho nástupcu výmazom z obchodného registra po likvidácii.
Za zdaňovacie obdobia rokov 2026 a 2027 nepodal daňové priznanie k dorovnávacej dani a nezaplatil daň.
Záver:
Za zdaňovacie obdobia rokov 2026 a 2027 prechádza povinnosť podať daňové priznanie a zaplatiť daň na hlavný materský subjekt nadnárodnej skupiny, ktorej bola zaniknutá spoločnosť súčasťou.

Príklad č. 4 – Povinnosť spoločného podniku [§ 40 ods. 6 písm. c)]
Daňovník (Spoločnosť A, s. r. o.) bol subjektom pridruženým k spoločnému podniku (joint venture).
K 1. 7. 2027 daňovník zanikol bez právneho nástupcu výmazom z obchodného registra po likvidácii.
Za zdaňovacie obdobia rokov 2026 a 2027 nepodal daňové priznanie k dorovnávacej dani a nezaplatil daň.
Záver:
Za zdaňovacie obdobia rokov 2026 a 2027 prechádza povinnosť podať daňové priznanie a zaplatiť dorovnávaciu daň za zaniknutého daňovníka na spoločný podnik.


K bodom 6 a 7 - § 42 ods. 2 a 3 
Ide o technické úpravy nadväzujúce na rozhodnutia podávajúceho subjektu podľa § 32d. 

K bodu 8 - § 46 ods. 3
Ide o predĺženie bezpečného prístavu - výnimky z výpočtu dorovnávacej dane na základe kvalifikovanej správy podľa jednotlivých štátov (CbCR).
Úprava v uvedených ustanoveniach vychádza z časti 3. dokumentu „Daňové výzvy vyplývajúce z digitalizácie hospodárstva – globálne modelové pravidlá proti narúšaniu základu dane (druhý pilier), balík súbežného uplatňovania“. 
[bookmark: _Hlk223609300]S výhľadom na prechod z výnimky z výpočtu dorovnávacej dane na základe kvalifikovanej správy podľa jednotlivých štátov podľa § 32 zákona na výnimku z výpočtu  dorovnávacej dane na základe zjednodušeného výpočtu efektívnej sadzby dane sa v Inkluzívnom rámci OECD/G20 dohodli administratívne usmernenia, ktorými sa predlžuje uplatňovanie výnimky z výpočtu  dorovnávacej dane na základe kvalifikovanej správy podľa jednotlivých štátov o jeden rok. Ustanovenia § 32 zákona sa uplatnia na účtovné obdobia začínajúce od 31. decembra 2023 do 31. decembra 2027 a na účtovné obdobia končiace najneskôr 30. júna 2029. Prechodná sadzba dane za účtovné obdobia začínajúce v roku 2026 vo výške 17% uvedená v § 32 ods. 1 písm. f)  sa bude uplatňovať aj na predĺžené obdobie.


K bodu 9 - § 46c 
V odseku 1 sa navrhuje prechodné ustanovenie pre aplikáciu ustanovení § 32d. 

V nadväznosti na navrhovanú úpravu v § 40 ods. 5 a 6 sa navrhuje prechodné ustanovenie v odseku 2. Keďže ide o normu procesnoprávnej povahy upravujúcu podávanie daňových  priznaní, platenie dane alebo plnení oznamovacích povinností podľa tohto zákona sa aplikuje od nadobudnutia účinnosti.

Čl. II
Navrhuje sa účinnosť zákona 30. decembra 2026 v bode 8 a 31. decembra 2026 pre ostatné ustanovenia.

